**EGYÜTTMŰKÖDÉSI MEGÁLLAPODÁS**

amely létrejött egyfelől a **Szombathely Megyei Jogú Város Polgármesteri Hivatala** (székhelye: 9700 Szombathely, Kossuth Lajos u. 1-3., adószáma: 15421137-2-18, képviseli: Dr. Károlyi Ákos jegyző) mint a közterület-felügyeletet belső szervezeti egységként magába foglaló polgármesteri hivatal (a továbbiakban: **Polgármesteri Hivatal**),

másfelől a **Vas Megyei Katasztrófavédelmi Igazgatóság** (székhelye: 9700 Szombathely, Ady Endre tér 1., adószáma: 15722971-2-51, képviseli: Dr. Bognár Balázs tű. dandártábornok igazgató, a továbbiakban: **Katasztrófavédelmi Igazgatóság**)

(a továbbiakban együttesen: Felek) között az alulírott helyen és napon az alábbi feltételekkel.

**I. Az együttműködési megállapodás célja**

1. A Felek célja a jogszabályokban, közjogi szervezetszabályozó eszközeikben, illetve a belső szabályzataikban előírt kötelezettségeik, feladataik végrehajtásának kölcsönös elősegítése, a saját feladatok ellátását nem veszélyeztető módon.
2. A Felek egymás alaptevékenységének kölcsönös megismerésével, ezáltal a védelmi, igazgatási feladatok gyors, egymást segítő megoldásának kölcsönös elősegítésével készülnek fel a lakosságot, a létesítményeket érintő veszélyhelyzetek elhárítására.

# **II. A Polgármesteri Hivatal vállalásai**

1. A Polgármesteri Hivatal Közterület-felügyelet biztosítja személyi állományának a természeti és civilizációs katasztrófák következményeire való felkészülését, valamint a védekezésben, illetve kárelhárításban történő részvételét.
2. A Polgármesteri Hivatal a katasztrófák elleni védekezés időszakában, a Katasztrófavédelmi Igazgatóság Operatív Törzse aktiválása esetén, a város területén végrehajtandó védekezési tevékenység koordinálása érdekében a rendelkezésére álló térfigyelő kamerák által sugárzott élőképekhez, tárolt felvételekhez a hatályos jogszabályok alapján hozzáférést biztosít a Katasztrófavédelmi Igazgatóság Operatív Törzs részére.
3. A Polgármesteri Hivatal Közterület-felügyelet szabad kapacitásai terhére segítséget nyújt a Katasztrófavédelmi Igazgatóságnál jelentkező szállítási és koordinációs feladatok végrehajtásában.
4. A Polgármesteri Hivatal Közterület-felügyelet készenléti erőivel és eszközeivel a szükséges mértékben segítséget nyújt a közterületi intézkedések megtételéhez. A feladat meghatározások során mérlegelni kell és figyelembe kell venni a közterület-felügyeletről szóló 1999. évi LXIII. törvényben (a továbbiakban: Kftv.) a közterület-felügyelők részére meghatározott jogköröket, amelyeket semmilyen formában nem léphetnek túl.
5. Belterületen parkoló (várakozó), veszélyes árut szállító jármű, külterületen veszélyes áru szabálytalan elhelyezésének, tárolásának észlelése esetén a Polgármesteri Hivatal Közterület-felügyelet a Katasztrófavédelmi Igazgatóság felé haladéktalanul jelzéssel él.
6. A Polgármesteri Hivatal Közterület-felügyelet a középmagas és magas épületeknél, valamint zenés, táncos, szabadtéri rendezvényeken fokozottan ellenőrzi a tűzoltási felvonulási utak és területek szabadon tartását, a tűzcsapok megközelíthetőségének és alkalmazhatóságának biztosítását.
7. A Polgármesteri Hivatal Közterület-felügyelet részt vesz a Katasztrófavédelmi Igazgatóság által Szombathely Megyei Jogú Város közterületén szervezett védelmi igazgatási és katasztrófavédelmi gyakorlatok végrehajtásában.
8. A Polgármesteri Hivatal Közterület-felügyelet aktív részvételt vállal a Katasztrófavédelmi Igazgatóság Területi Tűzmegelőzési Bizottságának a lakosság irányában megvalósuló prevenciós munkájában.

# **III. A** **Katasztrófavédelmi Igazgatóság vállalásai**

1. A Katasztrófavédelmi Igazgatóság segítséget nyújt a Közterület-felügyelet személyi állományának katasztrófavédelmi, tűzvédelmi, polgári védelmi és iparbiztonsági felkészítéséhez.
2. A Katasztrófavédelmi Igazgatóság biztosítja, hogy a hatáskörébe tartozó, a Közterület-felügyelet működését befolyásoló eseményekről a szükséges információkat haladéktalanul megadja.
3. A Katasztrófavédelmi Igazgatóság szabad kapacitásai terhére segítséget nyújt a Közterület-felügyeletnél jelentkező szállítási és koordinációs feladatok végrehajtásában.
4. A Katasztrófavédelmi Igazgatóság biztosítja a kezelésében lévő kiképző, konferencia és szabadidő létesítmények térítésmentes igénybevételét a Közterület-felügyelet állományának továbbképzése, felkészítése érdekében.

# **IV. Közös rendelkezések**

1. A Felek a másik fél feladatkörébe eső speciális képzési, továbbképzési tevékenységben, bemutatón kölcsönösen segítik egymást.
2. A Felek a mindkét szervezetet érintő média megkeresés esetén az általuk kijelölt személyek által előzetesen egyeztetett, tényeken alapuló közös nyilatkozatot tehetnek, sajtóközleményt adhatnak ki.
3. A közös tevékenységet igénylő helyzetek felszámolásának időszaka alatt a Felek irányítási központjaikon, valamint a kárhelyszíneken a vezetőkön/ irányítókon keresztül biztosítják a folyamatos kapcsolattartást. A helyszíni kapcsolattartás kiterjed a tevékenység kölcsönös támogatására vonatkozó adatok, megoldások és javaslatok folyamatos és kölcsönös egyeztetésére, egymás tevékenységének támogatására.
4. Tűz- és káresetnél a kárelhárítás vezetője minden esetben a tűzoltó erők parancsnoka (tűzoltásvezető, kárhelyparancsnok). A tűzoltásvezető a tűz által veszélyeztetett és a tűz oltásához szükséges területen minden tevékenységet korlátozhat, megtilthat, elrendelheti illetéktelen vagy veszélyeztetett személyek, anyagi javak eltávolítását, a terület kiürítését. A felsorolt tevékenységek szükségképpeni ellátása érdekében – amennyiben azt a tűzoltásvezető, kárhelyparancsnok kéri – a Polgármesteri Hivatal Közterület-felügyelet az érintett terület zárását végrehajtja.
5. A Felek a közösen végrehajtott veszélyelhárítások (kárelhárítások) és egyéb rendkívüli események során jelentkező feladatok végrehajtását egymással szemben térítésmentesen teljesítik.
6. A Felek vállalják, hogy az egymásnak átadott információkat a vonatkozó adatvédelmi és adatkezelési előírásoknak megfelelően kezelik.
7. A Felek biztosítják azt, hogy a jelen együttműködési megállapodás tartalma, lényegi elemei a saját szerveik, szervezeti egységeik, szervezeti elemeik előtt ismert legyen.

# **V. Az együttműködési megállapodás felmondása, módosítása**

1. A megállapodást a Felek határozatlan időtartamra kötik azzal, hogy azt bármelyik fél jogosult a másik félhez intézett írásbeli nyilatkozattal annak kézhezvételétől számított 60 napos határidővel felmondani.
2. A Felek a jelen megállapodást a másik fél súlyos szerződésszegése esetén jogosultak azonnali hatállyal felmondani.
3. A Felek az együttműködési megállapodást közös megegyezésükkel bármikor módosíthatják.

# **VI. A kapcsolattartás rendje**

1. Káresemények közös felszámolása érdekében a Felek ügyeleteiken keresztül folyamatos kapcsolatot tartanak fenn, egymás felé a szükséges értesítéseket az ügyeleti szolgálatok útján teszik meg.
2. A Katasztrófavédelmi Igazgatóság ügyeletének elérhetőségei:
* Telefon: +36 94/513-203,
* E-mail: vas.fougyelet@katved.gov.hu
1. A Polgármesteri Hivatal Közterület-felügyelet ügyeletének elérhetőségei:
* Telefon: +36 94/501-301,
* E-mail: bejelentes@kfszombathely.hu
1. A Felek a jelen együttműködési megállapodás végrehajtására, a megállapodással kapcsolatos egyeztetésekre, a megállapodás módosításának kidolgozására és az egyéb kapcsolattartásra az alábbi szakmai felelősöket jelölik ki:
* Polgármesteri Hivatal részéről: Ágoston Sándor, a Hatósági Osztály Közterület-felügyelet irodavezetője;
* Katasztrófavédelmi Igazgatóság részéről: Poór Balázs tű. ezredes, polgári védelmi főfelügyelő.

# **VII. Záró rendelkezések**

1. Jelen megállapodás a Felek általi kölcsönös aláírását követő napon lép hatályba.
2. Jelen megállapodás hatályba lépésével egyidejűleg hatályát veszti a 2014. április 15. napján a Katasztrófavédelmi Igazgatóság és Szombathely Megyei Jogú Város Közterület-felügyelet, mint a Polgármesteri Hivatal jogelődje között kötött együttműködési megállapodás.
3. A Felek megállapodnak abban, hogy az esetleges jogvitáikat elsősorban békés úton, tárgyalások útján kívánják rendezni. Amennyiben ezek 15 nap alatt nem vezetnek eredményre, bármelyik fél bírósághoz fordulhat.
4. Jelen megállapodásban nem szabályozott kérdések tekintetében a Kftv., a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény, a Polgári Törvénykönyvről szóló 2013. évi V. törvény és a további vonatkozó jogszabályok rendelkezései az irányadóak.
5. Jelen megállapodás 2 példányban készült, amelyből 1-1 példány a Polgármesteri Hivatalé és a Katasztrófavédelmi Igazgatóságé.
6. Jelen megállapodást a Felek, annak elolvasását és értelmezését követően, mint akaratukkal mindenben megegyezőt, jóváhagyólag írták alá.

Szombathely, 2021. június „ ”.

 ………………………… …………………………

 **Dr. Károlyi Ákos Dr. Bognár Balázs**

 Szombathely Megyei Jogú Város tű. dandártábornok

 Jegyzője Igazgató

 **Polgármesteri Hivatal Vas Megyei**

 **Katasztrófavédelmi Igazgatóság**

**Záradék:** Jelen együttműködési megállapodást a Polgármesteri Hivatal részéről a közterület-felügyeletről szóló 1999. évi LXIII. törvény 6. § (1) bekezdése alapján Szombathely Megyei Jogú Város Közgyűlése hagyta jóvá a …/2021. (VI.24.) Kgy. számú határozattal.